RÅDETS FORORDNING (EF, EURATOM, EKSF) Nr. 2335/95 af 18. september 1995 om ændring af finansforordningen af 21. december 1977 vedrørende De Europæiske Fællesskabers almindelige budget, for så vidt angår de særlige bestemmelser om bevillinger til forskning og teknologisk udvikling

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Kul- og Stålfællesskab, særlig artikel 78h,

under henvisning til traktaten om oprettelse af Det Europæiske Fællesskab, særlig artikel 209,

under henvisning til traktaten om oprettelse af Det Europæiske Atomenergifællesskab, særlig artikel 183,

under henvisning til forslag fra Kommissionen (1),

under henvisning til udtalelse fra Europa-Parlamentet (2),

under henvisning til udtalelse fra Revisionsretten (3), og

ud fra følgende betragtninger:

Ved fjerde rammeprogram for Det Europæiske Fællesskabs indsats inden for forskning, teknologisk udvikling og demonstrationsaktioner (1994 1998) (4), som blev vedtaget ved Europa-Parlamentet og Rådets afgørelse af 26. april 1994, indførtes et nyt konkurrencemæssigt koncept for Det Fælles Forskningscenter (FFC), som bl. a. indebærer, at FFC efterhånden skal konkurrere med andre organer om gennemførelsen af visse projekter, der finansieres over bevillinger på De Europæiske Fællesskabers almindelige budget, som enten er opført inden for den særskilte undersektion, der er omhandlet i artikel 92, stk. 1, i finansforordningen af 21. december 1977 vedrørende De Europæiske Fælleskabers almindelige budget (5), i det følgende benævnt »finansforordning«, eller uden for denne;

dette nye konkurrencemæssige koncept indebærer ændringer af visse bestemmelser i finansforordningen, således at FFC kan forvalte sine bevillinger mere effektivt for at tage konkurrencen op med andre lignende centre;

det er i den forbindelse nødvendigt, at Kommissionen på dette område får større autonomi til at foretage bevillingsoverførsler;

de bevillinger, der opnås på et konkurrencemæssigt grundlag, bør sidestilles med indtægter fra ydelser for tredjemand for at garantere, at regnskaberne for disse foranstaltninger bliver fuldstændig gennemskuelige;

finansforordningen bør ændres i overensstemmelse hermed;

det samråd, der er fastsat i fælleserklæringen af 4. marts 1975 fra Europa-Parlamentet, Rådet og Kommissionen (6) og i finansforordningens artikel 127, har fundet sted -

UDSTEDT FØLGENDE FORORDNING:

Artikel 1

I finansforordningen foretages følgende ændringer:

1) artikel 92 ændres således:

i) i stk. 1, andet afsnit, affattes litra a), b) og e) således:

»a) direkte aktioner, som gennemføres i Det Fælles Forskningscenter (FFC's) anlæg og principielt finansieres fuldstændigt over De Europæiske Fælleskabers almindelige budget, og som består i:

- forskningsprogrammer

- forberedende forskning

- videnskabelig og teknisk støtte af institutionel karakter

b) indirekte aktioner, der består i programmer, som gennemføres ved kontrakter, der skal indgås med tredjemand. FFC kan deltage i disse aktioner på samme grundlag som tredjemand. Disse aktioner finansieres principielt delvis over De Europæiske Fællesskabers almindelige budget (aktioner med omkostningsdeling)«

»e) i forbindelse med andre aktiviteter af konkurrencemæssig art, der gennemføres af FFC:

- videnskabelige og tekniske støtteaktiviteter under FTU-rammeprogrammerne, som principielt finansieres fuldstændigt over De Europæiske Fællesskabers almindelige budget

- aktiviteter for fremmed regning.«

ii) Følgende stykker tilføjes:

»3. Uanset stk. 1 kan FFC modtage finansielle midler, der afholdes over bevillinger, der er opført uden for den undersektion, som er omhandlet i det nævnte stykke, inden for rammerne af dets deltagelse på konkurrencemæssigt grundlag i de aktioner, der gennemføres som led i fællesskabspolitikker, og som principielt finansieres fuldstændigt over De Europæiske Fællesskabers almindelige budget.

4. Bestemmelserne i afsnit IV om indgåelse af aftaler gælder for de tilfælde, der er omhandlet i stk. 1, litra e), første led, og stk. 3, i denne artikel.«

2) artikel 93, stk. 2, affattes således:

»2. For FFC's vedkommende opføres personalebevillingerne og bevillingerne til gennemførelsen i to særskilte kapitler.«

3) i artikel 94 tilføjes følgende afsnit:

»For at give mulighed for en sammenligning mellem overslagene og gennemførelsen af budgettet fremlægges oversigten over forpligtelser og betalinger med de samme underopdelinger og udgiftsområder i budgettet og i forvaltningsregnskabet.

I det arbejdsdokument, som fremsendes sammen med det foreløbige budgetforslag, fremlægger Kommissionen alle nødvendige oplysninger om den sandsynlige fordeling og anvendelse af forpligtelsesbevillingerne og betalingsbevillingerne på de forskellige budgetposter for aktionens løbetid og om udviklingen i indtægter fra finansielle midler fra tredjemand (offentlig eller privat) og indtægter fra ydelser for tredjemand.«

4) artikel 95 affattes således:

»Artikel 95

Uanset artikel 26, og medmindre andet er fastsat i dennes stk. 7, kan Kommissionen inden for den særskilte undersektion, der er omhandlet i artikel 92, overføre bevillinger fra afsnit til afsnit og fra kapitel til kapitel i forbindelse med de aktioner, der er omhandlet i artikel 92, stk. 1, litra a).

Disse overførsler må ikke bevirke, at den oprindelige budgettildeling til hvert af de programmer, der er omhandlet i artikel 92, stk. 1, litra a), dog undtaget forberedende forskning, forhøjes eller nedsættes med mere end 15 % i forpligtelsesbevillinger og i betalingsbevillinger. De må ikke bevirke, at bevillingerne til »forberedende forskning« i forpligtelsesbevillinger og i betalingsbevillinger forhøjes med mere end 6 % af den oprindelige tildeling til alle ovennævnte programmer.

Denne særlige bestemmelse berører ikke personalebevillingerne til FFC.

I forbindelse med artikel 26 betragtes budgetposterne vedrørende de aktioner, der er omhandlet i artikel 92, stk. 1, litra b) (bortset fra FFC's deltagelse), c) og d), som kapitler.«

5) i artikel 96 tilføjes følgende stykke:

»4. Bevillingerne til de aktioner, der er omhandlet i artikel 92, stk. 1, litra b), for så vidt angår FFC's deltagelse på et konkurrencemæssigt grundlag, og e), og stk. 3, sidestilles med indtægter fra ydelser for tredjemand som anført i stk. 1 og 2 i nærværende artikel.

Anvendelsen af disse bevillinger angives i et omkostningsregnskab i forvaltningsregnskabet for hver enkelt aktionskategori. Den er adskilt fra indtægter fra finansielle midler fra tredjemand (offentlig eller privat) og fra indtægter fra ydelser for tredjemand i forbindelse med de i stk. 1 og 2 nævnte aktiviteter eller aktiviteter af anden art.«

Artikel 2

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 18. september 1995.

På Rådets vegne

P. SOLBES MIRA

Formand

(1) EFT nr. C 237 af 25. 8. 1994, s. 3.

(2) EFT nr. C 89 af 10. 4. 1995, s. 212.

(3) EFT nr. C 383 af 31. 12. 1994, s. 15.

(4) EFT nr. L 126 af 19. 5. 1994, s. 1.

(5) EFT nr. L 356 af 31. 12. 1977, s. 1. Finansforordningen er senest ændret ved forordning (EF, Euratom, EKSF) nr. 2333/95 (se side 1 i denne Tidende).

(6) EFT nr. C 89 af 22. 4. 1975, s. 1.